તમને જાણીને આશ્ચર્ય થશે કે, સ્ટોરીની શરૃઆતમાં જે ટોપ ટેન ગીતોનું લિસ્ટ આપ્યું છે તે ફક્ત ચાર લોકોની મહેનતનું પરિણામ છેઃ ગીતકાર – મનુ રબારી અને દીપક પુરોહિત, સંગીતકાર – મયૂર નાડિયા અને વીડિયો ડિરેક્ટર – ધ્રુવલ સૌદાગર. આ છે રાઘવ ડિજિટલની ટીમ. અમદાવાદના વસ્ત્રાલ સ્થિત એક સાદી ઑફિસમાં તે કામ કરે છે. પહેલી નજરે વિશ્વાસ ન આવે કે ગુજરાત આખાને ઘેલું લગાડનાર ગીતો આ ૧૦ બાય ૧૫ ફૂટની ઑફિસમાં તૈયાર થાય છે. ફિલ્મ, વીડિયો, ઓનલાઇન કન્ટેન્ટના નિષ્ણાત ધ્રુવલ સૌદાગર તેના ક્રિએટિવ હેડ છે. રાઘવના ચૅરમેન દીપક પુરોહિત કે જેઓ ગીતકાર પણ છે. આશ્ચર્યની વાત એ છે કે, તેમનું વતન રાજસ્થાન છે છતાં તેમણે ગુજરાતી ભાષાના સર્વાધિક લોકપ્રિય ગીતો લખ્યાં છે. તેઓ નિખાલસતાથી સ્વીકારે છે કે, પોતે દસમું નાપાસ છે. આવું જ તેમના બીજા સાથીદાર સંગીતકાર મયૂર નાડિયાનું છે. તેઓ પણ દસમું ધોરણ નાપાસ છે. નિર્દોષ ચહેરો, ઓછા બોલા તેમને જોઈને કોઈ માની ન શકે કે શાંત સ્વભાવના આ વ્યક્તિના સંગીત પર આજે આખું ગુજરાત નાચી રહ્યું છે. ચોથી વ્યક્તિને કોઈ ઓળખાણની જરૃર નથી. કેમ કે રાઘવ ડિજિટલના તમામ લોકપ્રિય ગીતો એમની કલમમાંથી પ્રગટ થયા છે. નામ એમનું મનુ રબારી. ગુજરાતી ગીતોના ઇતિહાસમાં કદાચ આ પહેલા સેલિબ્રિટી ગીતકાર છે જેમને લોકો ચહેરાથી પણ ઓળખે છે. છેલ્લાં ચાર વર્ષમાં લોકપ્રિય ગુજરાતી ગીતોનું લિસ્ટ તૈયાર થાય તો તેમાં દસમાંથી નવ ગીતો મનુ રબારીએ લખેલાં નીકળે એ નાનીસૂની વાત નથી. સાયન્સના વિદ્યાર્થી પણ પછી માસ કમ્યુનિકેશન અને એનિમેશનની માસ્ટર ડિગ્રી મેળવીને કામ માટે મુંબઈ ગયેલા ધ્રુવલ સૌદાગર રાઘવ ડિજિટલમાં કેવી રીતે જોડાયા તેની વાત કરતાં કહે છે. ‘૨૦૧૧-૧૨માં મારું વીડિયો ગીત, ગણપતિ આયો બાપા… ભારે લોકપ્રિય થયેલું. ત્યાર બાદ ભલા મોરી રામા… અરવિંદ વેગડા સાથે આવ્યું તે પણ એટલું જ જાણીતું થયું. એ પછી અચાનક ઓડિયો-વીડિયો સીડીનું માર્કેટ મંદીમાં સપડાયું અને અમે બંનેએ આ ક્ષેત્ર છોડી દીધું. દરમિયાન યુ-ટ્યૂબ પર પંજાબી ગીતો ધૂમ મચાવતા હતા, પણ ગુજરાતીમાં આ મામલે કમાણી ઝીરો હતી. એટલે અમે આ ખાલી જગ્યા ભરીને કંઈક કરવાનું વિચારતાં હતા. અમે બધાં ફરી મળ્યાં અને એમાંથી રાઘવ ડિજિટલનો જન્મ થયો.’